FAJFKA ÓPY LUDWIKA
Miyndzy mamóm a ópóm dycki bóła haja,
skuli tego, że ópa w dóma kurzół faja.
Śmieciół sztracheclami, do kółkastle spluwoł
i swóndym ze faje, wszystkich nos zatruwoł.
Wedle mamy – wszystko tabakom śmierdziało,
juzaś, wedle ópy – tabakóm wóniało!
Fajek ópa mioł z dziesiynć – małe i sroge,
proste, wykrziwióne – tónie i droge!
Jedna miyndzy niymi fest bóła wercito,
wycióngano łod świynta, we szuflodzie skryto.
Cybuch ze tyj fajfki bół nojbardzi w cynie,
ciekawe tyż bóło jego pochodzynie…
We Francyji dzielół tymi cybuchami
krómprinc, jak żegnoł sie z oficerami.
Zaś opa, choć ino w randze gyfraitera,
erbnół bół tyn gyszynk łod oficyjera…
Z poszczybrzanóm klapkóm, cołki z biołyj laki,
pomieściół bezmała, ćwierć fónta tabaki!
Złotym sztrichym cybuch bół prziłozdobióny,
na poszczodku łobrozek, w lace wypolóny:
niymiecki wojok, pikelhałba na gowie,
stoji z szablóm w gorści przi srogij flakówie.
A teroz wóm powiym, jako sie to stało,
jak tyn cybuch ópie sie erbnóńć udało.
Bezdziyń sie wojoki w okopach chowali,
wieczór, za potrzebóm, lecy kaj „siodali”.
Porzónd keryś wojok nadepnół na „mina”,
tóż trza było na gwołt wykopać latryna!
Co dziyń latryna sie głymbszo stowała,
tak, że po pół roku niymal przebiyrała!
Bóło, jak tam siedzioł oficyjer pruski,
gynał w latryna prasknół szrapnel francuski!
Już by sie oficer ze smiertkóm pogodziół,
keby niy mój ópa, kery tam przechodziół.
Cołkim bez cufal sie znod na podoryndzi
i słyszoł wojoka w belówie lamyndzić!
Choć sztynks bół studiosi, fuknół do tyj bryji
i pómóg istnymu wylyźć z opresyji!
Tyn potym ópie festelnie dziynkowoł
i, by sie łodwdziynczyć, cybuch podarowoł.
Fajfka ópy Ludwika sie niy łobchowała,
kajś sie schuchła, dyć pamiyńć ło ni pozostała.
Autor: Bernard Śmigała
szl_Latn szl_Latn szl_Latn knc_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn vec_Latn